Národná rada Slovenskej republiky

## **VII. volebné obdobie**

 Číslo: CRD-400/2018

**870a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona o metrológii a o zmene a doplnení niektorých zákonov **(tlač 870)** v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona o metrológii a o zmene a doplnení niektorých zákonov **(tlač 870)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1088 z 13. marca 2018 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporučil Národnej rade Slovenskej republiky schváliť:

Výbor Národnej rady Slovenskej republiky pre hospodárske záležitosti uznesením č. 230 z 3. mája 2018.

Ústavnoprávny výbor Národnej rady Slovenskej republiky neprijal uznesenie, keďže návrh uznesenia nezískal súhlas nadpolovičnej väčšiny prítomných poslancovpodľa § 52 ods. 4 rokovacieho poriadku a  čl. 84 ods. 2 Ústavy Slovenskej republiky.

**IV.**

Z uznesenia výboru Národnej rady Slovenskej republiky pre hospodárske záležitosti uvedeného pod bodom III tejto správy vyplývajú nasledovné pozmeňujúce a doplňujúce návrhy:

* 1. V čl. I § 1 písm. g) sa za slová „meradla a“ vkladá slovo „použitie“.

Ide o legislatívno-technickú úpravu - ustanovenie sa spresňuje v záujme jeho zrozumiteľnosti a jednoznačnosti.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I poznámke pod čiarou k odkazu 4 sa slová „§ 8 ods. 6“ nahrádzajú slovami „§ 8b ods. 2“ a slová „v znení neskorších predpisov“ sa nahrádzajú slovami „v znení zákona č. 106/2018 Z. z.“.

Ide o precizovanie z dôvodu prijatia novej právnej úpravy.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 2 písmeno af) znie: „af) fľašou  ako odmernou nádobou fľaša vyrobená zo skla alebo z iného materiálu rovnakej pevnosti a stability, ktorý poskytuje rovnaké metrologické vlastnosti ako sklo, ktorej jednotnosť výroby, metrologické charakteristiky a konštrukčné charakteristiky umožňujú používať fľašu ako odmernú nádobu na plnenie požiadaviek na množstvo výrobku pri spotrebiteľskom balení s menovitým množstvom vyjadreným v jednotkách objemu,“.

Ide o precizovanie a zosúladenie so smernicou 75/107/EHS o aproximácii právnych predpisov členských štátov týkajúcich sa fliaš používaných ako odmerné nádoby, a zároveň ide o pripomienky Odboru legislatívy a aproximácie práva Kancelárie Národnej rady SR.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 6 ods. 2 písmeno t) znie: „t) môže vykonávať v určenom rozsahu skúšky zdrojov ionizujúceho žiarenia na základe povolenia vydaného podľa osobitného predpisu,9)“.

Poznámka pod čiarou k odkazu 9 znie:

„9) § 28 ods. 2 písm. f) zákona č. 87/2018 Z. z. o radiačnej ochrane a o zmene a doplnení niektorých zákonov.“.

Navrhuje sa upraviť znenie po rokovaní a dohode s Ministerstvom zdravotníctva SR z dôvodu, že Slovenský metrologický ústav nevykonáva certifikáciu osôb, zariadení a pracovných postupov v oblasti ionizujúceho žiarenia.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 6 sa odsek 2 dopĺňa písmenom v), ktoré znie: „v) môže v rozsahu svojej pôsobnosti vykonávať činnosti podľa osobitného predpisu.“.

Navrhuje sa doplniť všeobecné oprávnenie pre Slovenský metrologický ústav z dôvodu právnej istoty, aby Slovenský metrologický ústav ako štátny orgán mohol vykonávať činnosti, pri ktorých všeobecne záväzné právne predpisy ustanovujú, že ich môže vykonávať aj orgán štátnej správy, napr. podnikateľská činnosť podľa § 24 ods. 2 zákona o rozpočtových pravidlách.

**Výbor NR SR pre hospodárske záležitosti**

***Gestorský výbor odporúča schváliť***

* 1. V čl. I § 10 ods. 1 sa za slová „Certifikovaný referenčný materiál“ vkladajú slová „ako meradlo“.

Ide o precizovanie navrhovaného znenia definície certifikovaného referenčného materiálu ako jednej skupiny meradiel podľa § 8 ods. 1 písm. b).

**Výbor NR SR pre hospodárske záležitosti**

***Gestorský výbor odporúča schváliť***

* 1. V čl. I § 14 ods. 9 v poznámke pod čiarou k odkazu 13) sa na začiatok vety vkladajú slová „Čl. 3 ods. 3“, slovo „Nariadenie“ sa nahrádza slovom „nariadenia“ a text v okrúhlej zátvorke sa nahrádza nasledovným znením: „(Mimoriadne vydanie Ú. v. EÚ, kap. 15/zv. 6; Ú. v. ES L 31, 1. 2. 2002)“.

Ide o legislatívno-technickú úpravu – doplnenie príslušného ustanovenia vzťahujúceho sa na predmetný pojem a uvedenie miesta uverejnenia právne záväzného aktu EÚ jednotným a zaužívaným spôsobom.

**Výbor NR SR pre hospodárske záležitosti**

***Gestorský výbor odporúča schváliť***

* 1. V čl. I § 16 ods. 6 sa posledná veta označuje ako odsek 7.

Navrhované znenie poslednej vety § 16 ods. 6, podľa ktorej určené meradlo sa podľa odseku 6 považuje za vyhovujúce, ak jeho chyba neprekročí najväčšiu dovolenú chybu v používaní ustanovenú v osobitnom predpise s odkazom na vyhlášku Úradu pre normalizáciu, metrológiu a skúšobníctvo Slovenskej republiky č. 210/2000 Z. z. o meradlách a metrologickej kontrole v znení neskorších predpisov obsahovo a  aj  z hľadiska systematiky zákona a osobitne § 16 predpokladá doplnenie § 16 odsekom 7 v znení poslednej vety § 16 ods. 6.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I poznámke pod čiarou k odkazu 16 sa vypúšťajú slová „vyhláška Ministerstva dopravy, pôšt a telekomunikácií Slovenskej republiky č. 578/2006 Z. z., ktorou sa ustanovujú podrobnosti o niektorých ustanoveniach zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov v znení neskorších predpisov,“.

Vyhláška č. 578/2006 Z. z. bola zrušená zákonom č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 17 odsek 4 znie: „(4) Kalibrácia povinne kalibrovaného meradla používaného pri technickej kontrole alebo emisnej kontrole sa vykonáva spôsobom ustanoveným osobitným predpisom.17)“.

Poznámka pod čiarou k odkazu 17 znie:

„7) Zákon 106/2018 Z. z. o prevádzke vozidiel v cestnej premávke a o zmene a doplnení niektorých zákonov.“.

 Poznámka pod čiarou k odkazu 18 sa vypúšťa. Zároveň sa prečíslovávajú všetky nasledujúce odkazy a poznámky pod čiarou.

Po rokovaní a dohode s Ministerstvom dopravy a výstavby SR upravené z dôvodu, že Ministerstvo dopravy a výstavby SR má kalibráciu meradla upravenú samostatne v zákone č. 106/2018 Z. z.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 19 ods. 4 písm. a) sa za slovom „d)“ spojka „a“ nahrádza čiarkou.

Ide o úpravu z dôvodu, že všetky značky uvedené v písmene a) majú byť uvedené ako alternatíva.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 20 ods. 3 sa za slovo „iného“ vkladá slovo „štátu“.

Z dôvodu precizovania pojmu „členský štát“ a zohľadnenie pripomienky z časti B stanoviska strany Odboru legislatívy a aproximácie práva Kancelárie Národnej rady SR.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 20 ods. 4 sa slovo „všetkých“ nahrádza slovom „ostatných“.

Z dôvodu precizovania pojmu „členský štát“ a zohľadnenie pripomienky z časti B stanoviska strany Odboru legislatívy a aproximácie práva Kancelárie Národnej rady SR.

**Výbor NR SR pre hospodárske záležitosti**

***Gestorský výbor odporúča schváliť***

* 1. V čl. I § 21 ods. 2 druhá veta znie : „Ak ústav v určenej lehote nerozhodne, je povinný o tom písomne upovedomiť žiadateľa o schválenie typu najneskôr 5 dní pred uplynutím lehoty na vydanie rozhodnutia podľa prvej vety a uviesť dôvod a lehotu, nie dlhšiu ako 90 dní , o ktorú predlžuje lehotu na vydanie rozhodnutia podľa prvej vety.“.

Ide o významové precizovanie navrhovaného znenia druhej vety § 21 ods. 2 s cieľom nahradiť nesprávny vnútorný odkaz na § 21 ods. 1, nakoľko riadna lehota na vydanie rozhodnutia o schválení typu ústavom je upravená v prvej vete § 21 ods. 2

**Výbor NR SR pre hospodárske záležitosti**

***Gestorský výbor odporúča schváliť***

* 1. V čl. I § 23 ods. 1 sa za slovom „úpravy“ slovo „a“ nahrádza slovom „alebo“.

Ide o legislatívno-technickú úpravu – zosúladenie s čl. 2 ods. 5 smernice 2009/34/ES.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 25 ods. 3 sa slová „inom členskom štáte“ nahrádzajú slovami „v členskom štáte inom ako v Slovenskej republike“.

Z dôvodu precizovania pojmu „členský štát“ a zohľadnenie pripomienky z časti B stanoviska strany Odboru legislatívy a aproximácie práva Kancelárie Národnej rady SR.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I poznámka pod čiarou k odkazu 27 znie: „27) Napríklad § 8b ods. 2 zákona č. 135/1961 Zb. v znení zákona č. 106/2018 Z. z., zákon č. 595/2003 Z. z. o dani z príjmov v znení neskorších predpisov a vyhláška Ministerstva zdravotníctva Slovenskej republiky č. 541/2007 Z. z. o podrobnostiach o požiadavkách na osvetlenie pri práci v znení vyhlášky č. 206/2011 Z. z.“.

Ide o spresnenie po prijatí novej právnej úpravy, a zároveň o vypustenie zákona č. 725/2004 Z. z., keďže podľa zákona č. 106/2018 Z. z. sa úradné meranie nevykonáva. Uvedené vyplynulo z rokovania s Ministerstvom dopravy a výstavby SR a Ministerstvom vnútra SR.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 32 ods. 3 písmeno a) a § 43 ods. 3 písmeno a) znie: „a) kópia zriaďovacej listiny,7) alebo kópia zakladacej listiny,“.

Poznámky pod čiarou k odkazom 30 a 31 sa vypúšťajú. Zároveň sa prečíslovávajú všetky nasledujúce odkazy a poznámky pod čiarou.

Ide o úpravu v súvislosti s právnou úpravou vládneho návrhu zákona o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) (tlač 869).

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 32 ods. 3 písm. c) a f) a § 43 ods. 3 písm. c) sa vypúšťajú slová „úradne osvedčená“.

Z dôvodu, že na účely návrhu zákona nie je potrebné, aby písomnosti v predmetných písmenách boli úradne osvedčené.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 33 ods. 1 písm. d) sa slová „na činnosť, ktorá je predmetom žiadosti o autorizáciu na výkon overovania určeného meradla“ nahrádzajú slovami „v oblasti a rozsahu, ktorá je predmetom žiadosti o autorizáciu na výkon overovania určeného meradla“.

Z dôvodu zosúladenia konkrétneho predmetu a rozsahu akreditácie, ktorá je predmetom činnosti, ktorú bude vykonávať žiadateľ o autorizáciu na výkon overovania určených meradiel vzhľadom na druhy a rozsahy akreditácie, ktorú udeľuje Slovenská národná akreditačná služba.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 33 ods. 1 písm. e) sa za slovami „§ 29“ vypúšťa čiarka a slová „pričom zodpovedný zástupca môže vykonávať činnosť, ktorá je predmetom autorizácie“.

Navrhuje sa vypustiť z dôvodu, aby zodpovedný zástupca autorizovanej osoby nevykonával činnosť overovania určeného meradla.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 33 ods. 1 písmeno r) znie: „r) je bezúhonný; za bezúhonného sa
	na účely tohto zákona nepovažuje ten, kto bol právoplatne odsúdený za trestný čin spáchaný úmyselne, ktorého skutková podstata súvisí s predmetom autorizácie žiadateľa o autorizáciu, o ktorú žiada, ak sa naňho nehľadí, akoby nebol odsúdený,35) pričom požiadavku bezúhonnosti musí spĺňať aj právnická osoba.“.

Poznámka pod čiarou k odkazu 35 znie:

„35) § 69 a 70 Trestného zákona v znení neskorších predpisov.“.

Úprava v súvislosti s bodom č. 15 tohto pozmeňujúceho návrhu.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 35 ods. 5 sa vypúšťa písmeno h). Doterajšie písmeno i) sa označuje ako písmeno h).

Z dôvodu nadbytočnosti, keďže povinnosti autorizovanej osoby sú ustanovené v návrhu zákona.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 36 odsek 1 znie:

„(1) Úrad rozhodne o zmene autorizácie, ak

autorizovaná osoba požiada úrad o zmenu údajov podľa § 32 ods. 2 písm. a), c) až e),

autorizovaná osoba požiada úrad o zúženie predmetu a rozsahu autorizácie,

autorizovaná osoba požiada úrad o rozšírenie predmetu a rozsahu autorizácie alebo

nastanú dôvody podľa § 38 ods. 5.“.

Ide o precizovanie ustanovenia z dôvodu právnej istoty.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 36 odsek 3 znie: „(3) Úrad pri rozhodovaní o zmene autorizácie môže vykonať kontrolu u autorizovanej osoby. Ak je to potrebné, kontrolu na základe poverenia úradu vykoná ústav alebo určená organizácia na náklady autorizovanej osoby.“.

Ide o zmenu z dôvodu, že v určitých prípadoch pri rozhodovaní o zmene autorizácie je možné, aby kontrolu na mieste vykonal len úrad a nie je potrebné, aby ju vykonával ústav alebo určená organizácia.

**Výbor NR SR pre hospodárske záležitosti**

***Gestorský výbor odporúča schváliť***

* 1. V čl. I § 38 ods. 5 sa za slová „ zruší rozhodnutie o autorizácii“ vkladajú slová „podľa § 39“ a za slová „alebo zmení rozhodnutie o autorizácii“ vkladajú slová „podľa § 36“.

Ide o legislatívno-technickú úpravu - ustanovenie sa spresňuje v záujme jeho zrozumiteľnosti a jednoznačnosti

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 44 ods. 2 písm. e) sa čiarka na konci nahrádza bodkočiarkou a pripájajú sa slová „interval kalibrácie musí byť rovnaký alebo kratší ako je ustanovený čas platnosti overenia druhu určeného meradla,“.

Navrhuje sa z dôvodu, že kratší interval kalibrácie používaného etalónu slúži na zabezpečenie vysokej metrologickej úrovne. Ak je príliš dlhý interval kalibrácie používaného etalónu je pravdepodobné, že používaný etalón už nebude vykazovať potrebné metrologické charakteristiky.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 51 ods. 1 písmeno d) znie: „d) vydať doklad o oprave určeného meradla s uvedením identifikácie meradla a rozsahu vykonanej opravy, ak je predmetom jej činnosti oprava určeného meradla alebo vydať doklad o montáži určeného meradla s uvedením identifikácie meradla a dátumu vykonanej montáže, ak je predmetom jej činnosti montáž určeného meradla, rovnopis dokladu odovzdať používateľovi určeného meradla a viesť evidenciu týchto dokladov,“.

Navrhuje sa z dôvodu, aby aj registrovaná osoba, ktorej predmetom činnosti je montáž určeného meradla mala povinnosť vydávať doklad o montáži rovnako ako v prípade registrovanej osoby, ktorej predmetom činnosti je oprava určeného meradla.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 51 ods. 1 písm. e) sa na konci vypúšťa čiarka a pripájajú sa slová „a bolo označené zabezpečovacou značkou opravára,“.

Navrhuje sa z dôvodu, že po vykonanej oprave určeného meradla je potrebné ho zabezpečiť (z dôvodu ochrany metrologických charakteristík), a na to slúži zabezpečovacia značka, pričom povinnosť umiestniť zabezpečovaciu značku po vykonanej oprave na meradlo má registrovaná osoba.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 55 ods. 1 písmeno g) a v ods. 3 písmeno e) znie: „používa meradlo bez metrologickej kontroly alebo bez posúdenia zhody1) alebo opomenie používať meradlo s metrologickou kontrolou na účel, na ktorý je tento druh meradla zaradený do skupiny určených meradiel,“.

Navrhuje sa z  dôvodu spresnenia ustanovenia a právnej istoty.

**Výbor NR SR pre hospodárske záležitosti**

***Gestorský výbor odporúča schváliť***

* 1. V Čl. I § 60 ods. 3 sa za slová „nevzťahuje na“ vkladajú slová „zmenu autorizácie podľa § 36 ods. 1 písm. c) a“.

Navrhuje sa z dôvodu precizovania ustanovenia, kde ide o presné vymedzenie, na ktoré prípady sa prechodné ustanovenie nevzťahuje. Za bodkočiarkou sú ustanovené prípady, kedy sa prechodné ustanovenie neuplatňuje, a je potrebné mať na činnosť, ktorá je predmetom autorizácie vydanú platnú akreditáciu.

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať o bodoch **1 až 31** spoločne, s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona o metrológii a o zmene a doplnení niektorých zákonov **(tlač 870)**

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť**.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 247 z 9. mája 2018.

Týmto uznesením výbor zároveň poveril spoločného spravodajcu Róberta Puciho predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 9. mája 2018

Jana **K i š š o v á**, v.r.

predsedníčka Výboru NR SR

pre hospodárske záležitosti